KOMMISSIONENS FORORDNING (EF) Nr. 823/98 af 20. april 1998 om ændring af forordning (EØF) nr. 461/93 om gennemførelsesbestemmelser til Fællesskabets handelsklasseskema for fårekroppe

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3013/89 af 25. september 1989 om den fælles markedsordning for fåre- og gedekød (1), senest ændret ved forordning (EF) nr. 1589/96 (2), særlig artikel 4, stk. 5,

under henvisning til Rådets forordning (EØF) nr. 2137/92 af 23. juli 1992 om Fællesskabets handelsklasseskema for fårekroppe og om forlængelse af gyldigheden af forordning (EØF) nr. 338/91 (3), senest ændret ved forordning (EF) nr. 2536/97 (4), særlig artikel 2, og

ud fra følgende betragtninger:

Kommissionens forordning (EØF) nr. 461/93 af 26. februar 1993 om gennemførelsesbestemmelser til Fællesskabets handelsklasseskema for fårekroppe (5) rummer bestemmelse om, at hvad angår kategori A og B i bilag III til forordning (EØF) nr. 2137/92, kan medlemsstaterne indberette priserne for 100 kg for den sædvanlige præsentation af disse slagtekroppe; erfaringerne har vist, at denne praksis også bør udstrækkes til at gælde for kategori C i ovennævnte bilag, således at handelspraksis vedrørende præsentationen af disse slagtekroppe kan være den samme for alle de kategorier, der er opført i nævnte bilag; det er nødvendigt, at anvendelsen af denne bestemmelse sker med tilbagevirkende kraft, således at indberetningen af priserne for kategori C sker på et ensartet grundlag for hele produktionsåret 1998;

i forordning (EØF) nr. 461/93 fastsættes der bestemmelser om kontrol på stedet, der foretages af en EF-inspektionsgruppe, som er omhandlet i artikel 5 i forordning (EØF) nr. 2137/92; erfaringerne har vist, at det er nødvendigt at ændre disse bestemmelser for at muliggøre en større grad af fleksibilitet ved sammensætningen af inspektionsgruppen og tilrettelæggelsen af kontrolbesøgene på stedet;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Får og Geder -

UDSTEDT FØLGENDE FORORDNING:

Artikel 1

I forordning (EØF) nr. 461/93 foretages følgende ændringer:

1) Artikel 1, stk. 3, affattes således:

»3. Hvis slagtekroppens præsentation efter vejning og klassificering på krog afviger fra standardpræsentationen, justerer medlemsstaterne slagtekroppens vægt med korrektioner som fastsat i artikel 2 i forordning (EØF) nr. 2137/92. Medlemsstaterne underretter Kommissionen om, hvilke korrektioner der anvendes. Hvad angår kategorierne som angivet i bilag III til nævnte forordning, kan medlemsstaterne dog indberette priserne for 100 kg for den sædvanlige præsentation af disse slagtekroppe. I så fald underretter medlemsstaterne Kommissionen om forskellene mellem denne præsentation og referencepræsentationen.«

2) Artikel 8, stk. 1, affattes således:

»1. En delegation under gruppen, der består af højst syv medlemmer, foretager kontrol på stedet. Delegationen sammensættes på følgende måde:

- mindst to sagkyndige fra Kommissionen, hvoraf en fungerer som delegationens formand

- en sagkyndig fra den pågældende medlemsstat

- højst fire sagkyndige fra andre medlemsstater.«

3) I artikel 9:

- affattes stk. 1, første afsnit, således:

»1. Kontrol på stedet foretages med regelmæssige mellemrum, og hyppigheden heraf kan variere alt efter den relative betydning af den pågældende medlemsstats fårekødsproduktion eller de problemer, der er forbundet med anvendelsen af skemaet. Om nødvendigt kan disse kontrolbesøg følges op af yderligere besøg. Ved sådanne besøg kan delegationens størrelse indskrænkes.«

- affattes stk. 5 således:

»5. Delegationens formand udarbejder en rapport om besøget med de konklusioner, der omhandles i stk. 4. Denne rapport sendes så hurtigt som muligt til den medlemsstat, hvor der er aflagt besøg, og derefter til de øvrige medlemsstater.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Artikel 1, nr. 1, finder anvendelse fra begyndelsen af produktionsåret 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. april 1998.

På Kommissionens vegne

Franz FISCHLER

Medlem af Kommissionen

(1) EFT L 289 af 7. 10. 1989, s. 1.

(2) EFT L 206 af 16. 8. 1996, s. 25.

(3) EFT L 214 af 30. 7. 1992, s. 1.

(4) EFT L 347 af 18. 12. 1997, s. 6.

(5) EFT L 49 af 27. 2. 1993, s. 70.